ดักเก็บ HUMAN หลังโชว์กำไร Q2/61 พุ่งเท่าตัว ผลักดันผลงานทั้งปีโต 30% ตามเป้า
ดักเก็บ HUMAN หลังโชว์กำไร Q2/61 พุ่งเท่าตัว ผลักดันผลงานทั้งปีโต 30% ตามเป้า ฟากโบรกฯ เคาะเป้า 14 บ.
16 ส.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์บริษัทจดทะเบียนที่มีผลการดำเนินงานงวดไตรมาส 2/2561 เติบโตอย่างแข็งแกร่ง และมีแนวโน้มเติบโตอย่างต่อเนื่อง โดยบริษัท ฮิวแมนิก้า จำกัด (มหาชน) หรือ HUMAN รายงานผลการดำเนินงานงวดไตรมส 2/2561 มีกำไรสุทธิ 36 ล้านบาท เพิ่มขึ้น 105% จากช่วงเดียวกันของปีก่อนที่มีกำไร 18 ล้านบาท ส่วนงวด 6 เดือนมีกำไร 66 ล้านบาท เพิ่มขึ้น 85% จากช่วงเดียวกันปีก่อนมีกำไร 36 ล้านบาท
โดยเป็นการเติบโตของรายได้จากธุรกิจด้านทรัพยากรบุลคล และรายได้จากธุรกิจในบริการด้านบริหารจัดการ บัญชีและการเงิน ส่งผลให้รายได้รวมเติบโตมาที่ระดับ 254.34 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 234.11 ล้านบาท
ด้านนายสุนทร เด่นธรรม ประธานเจ้าหน้าที่บริหาร HUMAN เปิดเผยว่า บริษัทคาดผลการดำเนินงานในปี 2561 จะเป็นไปตามเป้าหมายที่วางไว้ โดยจะมีกำไรสุทธิและรายได้รวมเติบโต 20-30% จากปี 2560 ที่มีกำไรสุทธิ 95.08 ล้านบาท และมีรายได้รวม 482.37 ล้านบาท ซึ่งในช่วงไตรมาส 1/2561 ที่ผ่านมา บริษัทมีกำไรสุทธิ 29.43 ล้านบาท และมีรายได้รวม 131.45 ล้านบาท เนื่องจากการขยายฐานลูกค้า และการออกสินค้าใหม่อย่างต่อเนื่องประกอบกับการควบรวมและซื้อกิจการ
โดยในช่วงปลายไตรมาส 3/2561 บริษัทเตรียมออกสินค้าใหม่ ได้แก่ ระบบช่วยบริหารงานของพนักงานแบบต่อเนื่อง และระบบเรียนรู้สำหรับพนักงานในสมาร์ตโฟน ขณะเดียวกัน ในช่วงปลายไตรมาส 4/2561 บริษัทยังมีแผนออกสินค้าใหม่เพิ่มเติม ได้แก่ ระบบบริการจัดทำเงินเดือน, จัดทำบัญชีทั่วไป และระบบการพัฒนาหนี้พนักงานสำหรับหนี้นอกระบบนอกจากนี้ ประเมินว่าบริษัทจะสามารถขยายฐานลูกค้าในปี 2561 ให้เพิ่มขึ้นไม่ต่ำกว่า 30,000-50,000 ราย โดยในช่วงครึ่งปีแรกที่ผ่านมา บริษัทเซ็นสัญญาและได้ลูกค้าเพิ่มมาแล้วกว่า 15,000 ราย จากปี 2560 ที่มีลูกค้าดูแลราว 400 บริษัท หรือคิดเป็นจำนวนพนักงานที่ดูแลอยู่กว่า 200,000 ราย
ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น HUMAN ในราคาเป้าหมาย 14 บาทต่อหุ้น โดยคงประมาณการกำไรสุทธิปี 2561 อยู่ที่ระดับ 155 ล้านบาท เพิ่มขึ้น 63% จากช่วงเดียวกันปีก่อน โดยกำไรสุทธิในช่วงครึ่งปีแรกคิดเป็น 43% ของประมาณการกำไรทั้งปี 2561 นอกจากนี้ในช่วงไตรมาส 4/2561 ยังถือเป็นช่วงไฮซีซั่นของธุรกิจ และคาดว่าสิ้นปีกำไรยังอยู่ในกรอบประมาณการ